
A DiscoverEU program hatása a fiatalok utazási szokásaira

A turizmusban résztvevők száma folyamatosan emelkedik. Ez a közlekedési infrastruktúrára
nehezedő nyomás mellett növeli az iparághoz tartozó környezetszennyezést is. A Föld szén-
dioxid kibocsátásának közel 8%-áért a turizmus felelős, ennek közel a fele a közlekedésből
származik. Ezért sürgetővé vált a klímatudatos utazás biztosítása, népszerűsítése az Európai
Unióban is. Európa fejlett vasúti infrastruktúrával, számos gyorsvasúttal rendelkezik, melyet
az Unió a vasút tematikus évével kívánt népszerűsíteni 2021-ben. Ehhez és a 2022-es Európai
Ifjúsági Évhez kapcsolódik TDK dolgozatom, aminek a fő témája a DiscoverEU program.
Ebben a programban az EU Interrail bérleteket oszt ki a 18 évesek között, ezzel lehetőséget
nyújt a vasúti utazás kipróbálására és a kontinens felfedezésére. Kutatásom fő célja annak
bizonyítása volt, hogy ez a program valóban hatással van-e a Z generáció utazási szokásaira,
hozzájárul-e a fenntartható turizmus eléréshez a kontinensen. Kutatási kérdéseim az
alapcélomhoz kapcsolódtak: hogyan befolyásolja ez a program az európai turizmust, illetve
miként járul hozzá a környezettudatosság előmozdításához. A szakirodalom feldolgozása
mellett a kérdőíves kutatást és az interjút választottam, hogy közvetlenül a programban
résztvevőket, szervezőket kérdezzem meg. A kutatásom alapját a több mint 92 ezer fővel
rendelkező #DiscoverEU Official Facebook csoportban (ami a programban érdekelt fiatalokat
tömöríti) angol nyelven közzétett kérdőívem adja. A kitöltők utazási motivációja és költségei
mellett fenntarthatósággal kapcsolatban is kérdeztem őket. Az adatokat alapstatisztikák
számítása mellett hipotézisvizsgálatokkal (Kruskal-Wallis-teszt, Mann-Whitney-próba)
elemeztem, továbbá Spearman-féle rangkorrelációs együtthatóval vizsgáltam a változók
kapcsolatának szorosságát. Az eredmények nem egyértelműen pozitívak. A klímatudatosság a
legkevésbé befolyásolta a válaszadókat, ami megcáfolja a környezettudatossághoz kapcsolódó
alapfeltevésemet. A válaszadók 77%-a nagy valószínűséggel választaná ismét a vasutat az
európai utazásához. Ez viszont azt mutatja, hogy a program jó módszer a vasúti utazás
népszerűsítésére. Készítettem továbbá egy interjút az Európai Bizottság DiscoverEU
programmal foglalkozó csapat vezetőjével. Az interjú a kérdőív tematikájára épült. Ezen felül
a motivációikról, a program hatásának a mérhetőségéről és a jövőről is kérdeztem őt. A két
módszer eredményei összhangban voltak. A program pozitív hatása több szempontból is
látszik.



